Javaslat A TANÁCS VÉGREHAJTÁSI HATÁROZATA a Kohéziós Alapból Magyarország részére tett kötelezettségvállalások felfüggesztésének megszüntetéséről /* COM/2012/0275 final - 2012/0144 (NLE) */





INDOKOLÁS 1. A Kohéziós Alapból tett kötelezettségvállalások felfüggesztésére vonatkozó közelmúltbeli tanácsi határozat A Tanács 2012. március 13-i 2012/156/EU végrehajtási határozatában[1] a Kohéziós Alapból Magyarország részére tett kötelezettségvállalásokból 495,2 millió EUR összeg 2013. január 1-jei hatállyal történő felfüggesztéséről döntött, amely összeg az ország GDP-jének 0,5 %-át és a Kohéziós Alapból számára odaítélt forrás 29 %-át jelenti 2013 vonatkozásában. Az említett határozat a 2012. január 24-i 2012/139/EU tanácsi határozaton[2] alapult, amely megállapította, hogy Magyarország nem tett eredményes intézkedéseket a 2009. július 7-i tanácsi ajánlás nyomán a túlzott hiány hiteles és fenntartható módon, 2011-ig történő megszüntetésére. A Kohéziós Alapból nyújtott támogatások igénybevétele feltételekhez kötött, amelyek között szerepel a túlzott költségvetési hiánynak az Európai Unió működéséről szóló szerződés (EUMSZ) 126. cikkében[3] előírt elkerülése. E feltételek szigorú költségvetési politika folytatására és ezáltal megfelelő, a Kohéziós Alap forrásainak eredményes felhasználásához elengedhetetlen makrogazdasági feltételek megteremtésére kívánják ösztönözni a tagállamok kormányait. A Kohéziós Alap létrehozásáról és az 1164/94/EK rendelet hatályon kívül helyezéséről szóló, 2006. július 11-i 1084/2006/EK tanácsi rendelet 4. cikkének (1) bekezdése szerint a Tanács a Bizottság javaslatára az alapból az érintett tagállam részére tett kötelezettségvállalási előirányzatok teljes vagy részleges felfüggesztéséről határozhat, amennyiben: i. az említett tagállam túlzott hiány esetén követendő eljárás alatt áll, és ii. az EUMSZ 126. cikkének (7) bekezdése[4] értelmében kiadott tanácsi ajánlást a megállapított határidőn belül nem követte eredményes intézkedés az érintett tagállam részéről a hiány kiigazítására. A kötelezettségvállalási előirányzatok felfüggesztésének alapját ezért az EUMSZ 126. cikkének (8) bekezdése[5] szerint elfogadott tanácsi határozat jelenti. A Kohéziós Alap terhére történt kötelezettségvállalásokból felfüggesztendő összegről szóló határozat célja annak biztosítása volt, hogy a felfüggesztés eredményes és arányos legyen, figyelembe véve az Európai Unió jelenlegi általános gazdasági helyzetét és a Kohéziós Alap relatív fontosságát az érintett tagállam gazdasága szempontjából. 2. A Kohéziós Alapból Magyarország részére tett kötelezettségvállalások felfüggesztésének megszüntetésére vonatkozó feltételek Az 1084/2006/EK rendelet 4. cikkének (2) bekezdése értelmében, ha a Tanács megállapítja, hogy az érintett tagállam megtette a szükséges kiigazító intézkedést, késedelem nélkül határoz az érintett kötelezettségvállalások felfüggesztésének megszüntetéséről. A 2012/156/EU tanácsi végrehajtási határozat elfogadásakor a Bizottság az alábbi nyilatkozatot tette: „A Tanács döntésének megkönnyítése érdekében a Bizottság kész értékelését haladéktalanul a Tanács elé terjeszteni arról, hogy sor került-e eredményes intézkedésekre azt követően, hogy a magyar kormány az EUMSZ 126. cikkének (7) bekezdése szerinti, 2012. március 13-i tanácsi ajánlásnak való megfelelést célzó korrekciós intézkedéseket elfogadta.” Továbbá válaszul a magyar kormány vállalására, miszerint a szükséges kiigazító intézkedések megjelennek majd Magyarország 2012 áprilisában esedékes konvergenciaprogramjában, valamint egyéb kapcsolódó, nyilvánosan hozzáférhető dokumentumokban és döntésekben, a Tanács jelezte, hogy 2012. június 22-i ülésén vissza kíván térni a kérdésre annak érdekében, hogy a feltételek teljesülése esetén megszüntesse a felfüggesztést. 2.1. A túlzott hiány 2012-ig történő tartós kiigazítására vonatkozó, az EUMSZ 126. cikkének (7) bekezdése szerinti 2012. március 13-i tanácsi ajánlás Az EUMSZ 126. cikkének (7) bekezdése szerint kiadott, Magyarországnak szóló új (ötödik) ajánlásában a Tanács 2012-re meghosszabbította a túlzott hiány hiteles és fenntartható módon történő megszüntetésére vonatkozó határidőt. E célból a Tanács felkérte a magyar hatóságokat, hogy: i. biztosítsák a 2012-re kitűzött, a GDP 2,5 %-ának megfelelő hiánycél elérését, amihez a Bizottság szolgálatainak februári időközi előrejelzése alapján további, legalább a GDP 0,5 %-át kitevő költségvetési kiigazításra van szükség. Ezt a már tervbe vett és szükség szerint további strukturális jellegű konszolidációs intézkedések részletesebb kidolgozásával és végrehajtásával kell elérni; ii. az esetleges rendkívüli bevételeket a költségvetés egyenlegének javítására használják fel; iii. szükség szerint tegyenek további strukturális intézkedéseket annak érdekében, hogy a 2013-as hiány jóval a GDP 3 %-ának megfelelő küszöbérték alatt maradjon még a GDP közel 1 %-ának megfelelő összegű egyszeri bevételek teljes körű kivezetését követően is; és iv. építsenek be megfelelő tartalékot a következő költségvetési törvényekbe. A Tanács emellett hangsúlyozta, hogy a költségvetési kiigazításnak hozzá kell járulnia az államadósság arányának csökkenő pályára állításához, és azt alá kell támasztani a költségvetési irányítási keret javasolt javításával is. 2.2. A megtett intézkedések Bizottság általi értékelése A jelenlegi információk alapján úgy tűnik, hogy Magyarország a túlzott hiány megszüntetetésének irányába megfelelő előrehaladást biztosító intézkedéseket tett. Mindenekelőtt – az alapot jelentő makrogazdasági környezetnek a Bizottság szolgálatainak 2012. tavaszi előrejelzésében jelzett enyhe romlása ellenére – a költségvetés hiánya 2012-ben várhatóan eléri a GDP 2,5 %-át, majd 2013-ban jóval a GDP 3 %-ában megállapított referenciaérték alatt marad, ami összhangban van a Tanács márciusi ajánlásával. A konvergenciaprogram keretében bejelentett új intézkedések a Tanács 2012. márciusi ajánlásának alapját képező értékeléshez viszonyítva 2012-ben a GDP 0,3 %-át kitevő további strukturális intézkedéseknek és a strukturális egyenleg GDP-arányosan 0,25 %-os javulásának felelnek meg. Ez némileg elmarad az ajánlásban szereplő, a GDP 0,5 %-ának megfelelő további költségvetési kiigazítástól, de nagyjából elfogadhatónak tekinthető, figyelembe véve a potenciális GDP-növekedés módosításait és azt a tényt, hogy a tervezett bevételek a szokásos adórugalmasság esetén általában elvárható szint alatt maradnak. A rendkívüli bevételeknek a hiánycél javítását szolgáló felhasználását és a megfelelő tartalékoknak a következő költségvetésekbe való beépítését azonban még bizonyítani szükséges. A 2012. tavaszi előrejelzés alapján az államadósság 2012-ben várhatóan a GDP 78,5 %-ára esik vissza, 2013-ban pedig némileg tovább csökken. Végezetül, történt némi előrehaladás a költségvetési irányítási keret megerősítésére, de az országgyűlés tavaszi ülésszakának vége előtt még fontos reformokat kell kidolgozni és elfogadni. Ezen előzmények figyelembevételével és az első negyedév vártnál rosszabb, friss növekedési adatainak fényében a Bizottság továbbra is szigorúan nyomon fogja követni Magyarország költségvetési fejleményeit összhangban a Szerződéssel és a Stabilitási és Növekedési Paktummal, különös tekintettel a szóban forgó túlzotthiány-eljárás elhúzódására. E nyomon követéshez az egyik információforrást a kormány által a túlzotthiány-eljáráshoz kapcsolódóan összeállított félévenkénti jelentések képezik majd. 3. A Kohéziós Alapból Magyarország részére tett kötelezettségvállalások felfüggesztésének javasolt megszüntetése A Bizottság, miután elvégezte az EUMSZ 126. cikkének (7) bekezdése szerinti, a túlzott költségvetési hiány 2012-ig történő megszüntetésére vonatkozó, 2012. március 13-i tanácsi ajánlás nyomán Magyarország által tett intézkedések értékelését, arra a véleményre jutott, hogy teljesültek a Kohéziós Alap terhére történt kötelezettségvállalások felfüggesztésének megszüntetéséhez szükséges feltételek. Ennek megfelelően a Bizottság javasolja a Tanácsnak, hogy szüntesse meg a Kohéziós Alapból tett kötelezettségvállalásoknak a 2012/156/EU tanácsi végrehajtási határozatban foglalt felfüggesztését. A túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet 10. cikkének megfelelően a Bizottság továbbra is szigorúan nyomon fogja követni Magyarország költségvetési fejleményeit, egyrészt a kormány által a túlzotthiány-eljáráshoz kapcsolódóan összeállított félévenkénti jelentések alapján, másrészt a Magyarországnak nyújtandó középtávú közösségi pénzügyi támogatásról szóló, 2008. november 4-i 2009/102/EK tanácsi határozat[6] értelmében biztosított pénzügyi támogatás lejárta után a programot követő utólagos felügyelet, illetőleg bármilyen, a Tanács által Magyarország számára lehetségesen jóváhagyott új uniós pénzügyi támogatási program keretében. Amennyiben az EUMSZ 126. cikkének (12) bekezdése szerinti hatályon kívül helyezést megelőző bármely időpontban a meghozott intézkedések nem bizonyulnak megfelelőnek, a Bizottság a 126. cikk (8) bekezdése szerinti új határozat elfogadását fogja javasolni a Tanácsnak, javasolhatja továbbá a Kohéziós Alap kötelezettségvállalásainak felfüggesztéséről szóló határozat elfogadását. 2012/0144 (NLE) Javaslat A TANÁCS VÉGREHAJTÁSI HATÁROZATA a Kohéziós Alapból Magyarország részére tett kötelezettségvállalások felfüggesztésének megszüntetéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a Kohéziós Alap létrehozásáról és az 1164/94/EK rendelet hatályon kívül helyezéséről szóló, 2006. július 11-i 1084/2006/EK tanácsi rendeletre[7] és különösen annak 4. cikke (2) bekezdésére, tekintettel az Európai Bizottság javaslatára, mivel: (1) Az 1084/2006/EK rendelet 4. cikke megállapítja a Kohéziós Alapból nyújtott támogatás feltételeit. A hivatkozott cikk (1) bekezdése értelmében a Tanács az Alapból az érintett tagállam részére tett kötelezettségvállalások teljes vagy részleges felfüggesztéséről határozhat, a felfüggesztésről szóló határozatot követő év január 1-jei hatállyal, amennyiben az EUMSZ 126. cikkének (8) bekezdésével összhangban megállapítja, hogy az EUMSZ 126. cikkének (7) bekezdése[8] értelmében kiadott tanácsi ajánlást az érintett tagállam részéről nem követte eredményes intézkedés. (2) A Tanács az Európai Közösséget létrehozó szerződés (EKSZ) 104. cikkének (6) bekezdése alapján hozott, 2004. július 5-i 2004/918/EK határozatában[9] megállapította, hogy Magyarországon túlzott hiány áll fenn. A Tanács Magyarországnak címzett ajánlásokat fogadott el az EKSZ 104. cikke (7) bekezdésének megfelelően: az első ajánlást 2004. július 5-én, a másodikat 2005. március 8-án, a harmadikat pedig 2006. október 10-én. A Tanács 2009. július 7-én az EKSZ 104. cikke (7) bekezdésének megfelelően elfogadta negyedik ajánlását („2009. július 7-i tanácsi ajánlás”) a Magyarországon fennálló túlzott költségvetési hiány legkésőbb 2011-ig történő megszüntetéséről. (3) A Tanács 2012. január 24-én, az EUMSZ 126. cikke (8) bekezdésének megfelelően elfogadta a 2012/139/EU határozatot[10], amelyben megállapította, hogy Magyarország nem tett eredményes intézkedéseket a 2009. július 7-i tanácsi ajánlás nyomán a túlzott költségvetési hiány megszüntetésére az ajánlásban megállapított határidőn belül. (4) A Tanács 2012. március 13-i 2012/156/EU végrehajtási határozatában[11] az 1084/2006/EK rendelet 4. cikkével összhangban a Kohéziós Alapból tett kötelezettségvállalások egy részének 2013. január 1-jei hatállyal történő felfüggesztéséről döntött. A Kohéziós Alap terhére történt kötelezettségvállalásokból felfüggesztendő összegről szóló határozat célja annak biztosítása, hogy a felfüggesztés eredményes és arányos legyen, figyelembe véve az Európai Unió jelenlegi általános gazdasági helyzetét és a Kohéziós Alap relatív fontosságát az érintett tagállam gazdasága szempontjából. A Tanács – az 1084/2006/EK rendelet 4. cikke (1) bekezdésének egy adott tagállam esetében történő első alkalmazására tekintettel – helyénvalónak találta az érintett összeget a Kohéziós Alap 2013-ra előirányzott támogatásainak 50 %-ában megállapítani, azzal, hogy az összeg nem lépheti túl az érintett tagállamnak a Bizottság szolgálatai által előre jelzett nominális GDP-jének 0,5 %-ában meghatározott maximális szintet. Ennek megfelelően a Tanács a Kohéziós Alapból Magyarország részére tett kötelezettségvállalásokból 495 184 000 EUR összeg 2013. január 1-jei hatállyal történő felfüggesztéséről határozott. (5) A Tanács ugyanazon a napon az EUMSZ 126. cikkének (7) bekezdésével összhangban felülvizsgált ajánlást („2012. március 13-i tanácsi ajánlás”) bocsátott ki Magyarországnak címezve, és a túlzott költségvetési hiány megszüntetésének határidejeként 2012-t határozta meg. Az ajánlásban mindenekelőtt az szerepel, hogy Magyarország: i. a 2012-re kitűzött, a GDP 2,5 %-ának megfelelő hiánycél elérése érdekében végezzen további, legalább a GDP 0,5 %-ának megfelelő költségvetési kiigazítást strukturális jellegű konszolidációs intézkedések további kidolgozása és végrehajtása révén; ii. az esetleges rendkívüli bevételeket a költségvetés egyenlegének javítására használja fel; iii. szükség szerint tegyen további strukturális intézkedéseket annak érdekében, hogy a 2013-as hiány jóval a GDP 3 %-ának megfelelő küszöbérték alatt maradjon; és iv. építsen be megfelelő tartalékot a következő költségvetési törvényekbe. A Tanács emellett hangsúlyozta, hogy a költségvetési kiigazításnak hozzá kell járulnia az államadósság arányának csökkenő pályára állításához, és azt alá kell támasztani a költségvetési irányítási keret javasolt javításával is. (6) Magyarország 2012. április 23-án benyújtotta konvergenciaprogramjának éves aktualizált változatát, amely olyan költségvetési stratégiát vázol fel, amely biztosítja a túlzott hiány 2012-es határidőre történő fenntartható megszüntetését. A hivatalos hiánycélok és a tervezett költségvetési kiigazítások összhangban vannak az EUMSZ 126. cikke (7) bekezdésének megfelelően kiadott, 2012. március 13-i tanácsi ajánlással. A program megerősíti a GDP 1,5 %-ának megfelelő, előző középtávú költségvetési célt, amelynek teljesítését 2013-ra tervezi. Az aktualizált változat szerint az államadósság a programidőszak alatt fokozatosan csökkenni fog, 2013-ban a GDP 77 %-ára, 2015-ben pedig a GDP 73 %-a alá kerül. A költségvetési irányítás reformjára vonatkozóan a hatóságok bejelentették, hogy a szükséges módosításokat a tavaszi ülésszak folyamán az országgyűlés elé terjesztik. (7) A nyilvánosan hozzáférhető információk alapján a Bizottság 2012. május 30-i közleményében[12] megállapította, hogy Magyarország megtette a szükséges, a túlzott hiány megszüntetéséhez megfelelő előrelépést biztosító kiigazító intézkedéseket. Mindenekelőtt a költségvetés hiánya 2012-ben várhatóan eléri a GDP 2,5 %-át, majd 2013-ban jóval a GDP 3 %-ában megállapított referenciaérték alatt marad, ami összhangban van a Tanács márciusi ajánlásával. Figyelembe véve a kormány által március közepe óta rendelkezésre bocsátott, nyilvánosan hozzáférhető összes információt is, a Bizottság szolgálatainak előrejelzése szerint a hiány 2013-ban eléri a GDP 2,7 %-át. Tekintettel a potenciális GDP-növekedés módosításainak és a szokásos adórugalmasságtól való tervezett eltérésnek a hatásaira, a 2012-es költségvetési kiigazítás nagyjából összhangban van a megfogalmazott követelményekkel. A rendkívüli bevételek felhasználását és a megfelelő tartalékoknak a következő költségvetésekbe való beépítését azonban még bizonyítani szükséges. A 2012. tavaszi előrejelzés alapján az államadósság 2012-ben várhatóan a GDP 78,5 %-ára esik vissza, 2013-ban pedig némileg tovább csökken. Végezetül, történt némi előrehaladás a költségvetési irányítási keret megerősítése terén, de az országgyűlés tavaszi ülésszakának vége előtt még fontos reformokat kell kidolgozni és elfogadni. Ezen előzmények figyelembevételével és az első negyedév vártnál rosszabb, friss növekedési adatainak fényében a Bizottság továbbra is szigorúan nyomon fogja követni Magyarország költségvetési fejleményeit. (8) Összességében véve Magyarország meghozta a 2012. március 13-i tanácsi ajánlás nyomán szükséges kiigazító intézkedéseket a túlzott hiánynak a Tanács által megállapított határidőre történő megszüntetésére. Ezért hatályon kívül kell helyezni a Kohéziós Alapból tett kötelezettségvállalások egy részének a felfüggesztésére vonatkozó 2012/156/EU tanácsi végrehajtási határozatot. (9) Amennyiben a túlzott hiány fennállásáról szóló határozatnak az EUMSZ 126. cikkének (12) bekezdése szerinti hatályon kívül helyezését megelőző bármely időpontban a meghozott intézkedések nem bizonyulnak megfelelőnek, a Tanács a Bizottság ajánlása alapján új határozatot fogad el az EUMSZ 126. cikkének (8) bekezdésével összhangban. A Tanács a Bizottság javaslatára határozatot hozhat a Kohéziós Alap terhére tett kötelezettségvállalások felfüggesztéséről, ELFOGADTA EZT A HATÁROZATOT: 1. cikk A Kohéziós Alapból Magyarország részére tett kötelezettségvállalásoknak a 2012/156/EU tanácsi végrehajtási határozatban foglalt részleges felfüggesztése megszüntetésre kerül. 2. cikk Ennek a határozatnak Magyarország a címzettje. Kelt Brüsszelben, -án/-én. a Tanács részéről az elnök [1] HL L 78., 2012.3.17., 19. o. [2] HL L 66., 2012.3.6., 6. o. [3] Ez a cikk lépett az Európai Közösséget létrehozó szerződés (EKSZ) – az 1084/2006/EK rendelet 4. cikkében említett – 104. cikkének helyébe. [4] Ez a cikk lépett az EKSZ – az 1084/2006/EK rendelet 4. cikkében említett – 104. cikke (7) bekezdésének helyébe. [5] Ez a cikk lépett az EKSZ – az 1084/2006/EK rendelet 4. cikkében említett – 104. cikke (8) bekezdésének helyébe. [6] HL L 37., 2009.2.6., 5. o. [7] HL L 210., 2006.7.31., 79. o. [8] Ez a cikk lépett az Európai Közösséget létrehozó szerződés (EKSZ) – az 1084/2006/EK rendelet 4. cikkében említett – 104. cikkének helyébe. [9] HL L 389., 2004.12.30., 27. o. [10] HL L 66., 2012.3.6., 6. o. [11] HL L 78., 2012.3.17., 19. o. [12] COM(2012) XXX.